khistorydata/jeongjo-sjw-relations huggingface dataset:
정조 18년
甲寅十二月十三日辰時上御誠正閣大臣備局堂上引見入侍時行左承旨洪義榮右承旨李晩秀同副承旨李祉永假注書柳遠鳴事變假注書柳台佐記注官金良倜記事官吳泰曾左議政金履素右議政李秉模行副司直鄭昌順左參贊洪秀輔延豐君李𡊠兵曹判書具庠吏曹判書李致中禮曹判書閔鍾顯行副司直李秉鼎李得臣李敬懋工曹判書徐鼎修刑曹判書李在學行副司直金載瓚漢城判尹李時秀水原府留守趙心泰行副司直徐有大申大顯李漢豐行都承旨沈煥之行副司直徐有臣刑曹參判趙鎭寬開城府留守李冕膺校理朴吉源以次進伏訖履素曰日寒頗劇聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰再明日殿最開坼相値而今日卿等旣入來故次對進定矣上曰左承旨右承旨入侍出榻敎上曰戶判已往整理所耶履素曰聞已進去矣上曰整理所之分定郞廳者欲除各邑差員分定之弊而已擧行之際雖一毫些少之物或有私自辦備則當嚴處之意昨有下敎郞廳金龍淳卽卿之至親先從卿家人宜加嚴飭而若犯科則此亦關國體卿須以此意另飭可也履素曰今此下敎實出於節約之聖意臣等敢不奉行耶履素曰頃因河陽幼學張大用上言判付本縣居梁泰和爲民捐財之狀査實報來後草記之意行會本道矣卽見慶尙監司趙鎭宅所報則以爲梁泰和之民還防納公廨修補果爲的實而前後捐財之數至於二千四百兩之多已極嘉尙今當歉歲又納租四百石添補賑資尤可見出義氣濟貧窮之誠爲辭矣梁泰和之前後捐財固爲可尙而至於今年納租四百石旣非勸分專出義氣此等之類不可無別般褒賞以爲激勸之道令該曹依補賑例稟處何如上曰依爲之出擧條履素曰取見慰諭使李益運謄報則巨濟府使沈鏔漁稅橫斂至於千餘金之多均廳事目本自至嚴近來軫念海弊之飭敎恩言前後何如而身爲守令有此不法固極可駭雖以道臣言之該府使之犯法若是狼藉而不卽按察以致現發於慰諭之行不飭之失在所難免慶尙監司趙鎭寬從重推考何如上曰依爲之出擧條履素曰近來諸道繡啓中民瘼之可以稟處者雖已稟處其所矯救之道專付道臣若不另加釐正因循置之則民瘼必將依舊繡行易歸無實申飭各該道釐正後可以狀聞者狀聞可以報本司者報本司其中事實之或有差爽者及外面則雖似爲弊裏面之不可輕議者亦必具意見報來俾無一番行會便作故紙之弊何如上曰依爲之出擧條秉模曰因巨濟府使沈鏔橫斂事左相纔請論責道臣而雖以柒谷等三邑事言之他邑則猶可諉之以未及覺察而至於柒谷乃是營門咫天之地公廨修補之無實尤非難知之事而致有慰諭使之摘發此亦不可無警該道臣推考何如上曰依爲之出擧條上曰再昨聞湖南慰諭使之所奏湖南民情初則萬萬遑急矣今幾免塡壑之憂云卿等亦果詳聞否秉模曰當初所聞不無騷動之太過而今則賴以安堵云誠可幸也上曰六曹褒貶果已了當耶致中曰吏曹貶坐昨已爲之而他司示當次第磨勘矣庠曰嶺南遠射人入於取才者合爲二人而二人今方上京一人旣來旋歸姑未合試矣上曰二人之旅食留滯亦爲可悶先試兩人觀其身言較其才藝問其地閥以草記稟處而一人則上來後卽爲試才可也鍾顯曰今此王大妃殿上冊寶惠慶宮上冊印當以親上磨鍊乎上曰依爲之出擧條鍾顯曰慈宮寶齡周甲稱慶陳賀及加上尊號稱慶陳賀恐不可不分日竝行故臣亦曾有仰請而當此盛典將擧擧國蹈舞之會事當更爲稟定故敢此仰達矣上曰合四慶稱慶陳賀添入慶名同日設行此乃仰體慈心不欲分日爲之以此知悉擧行可也出擧條鍾顯曰慈宮稱慶陳賀旣有添入慶名同日設行之命矣今番慶名當以殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合五慶稱號乎上曰依爲之慶名以合五慶稱號可也出擧條鍾顯曰今此慈殿上冊寶慈宮上冊印內殿行禮時用樂依例以瞽師女伶擧行乎上曰慈心謙挹不欲張大今番上號時瞽師女伶除之可也出擧條鍾顯曰今此慈殿上冊寶慈宮上冊印當遵已例以外殿親上內庭行禮磨鍊而自上當有進箋致詞表裏之節矣依庚申丁卯年例當爲自內親上乎上曰依爲之出擧條鍾顯曰慈殿慈宮中宮殿百官所進箋文致詞表裏竝於大殿陳賀日行禮已有前例今亦依此擧行乎上曰依爲之出擧條鍾顯曰今此殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合五慶稱慶陳賀時告由祭當爲磨鍊而宗廟景慕宮告由則來正月望祭兼行永寧殿社稷告由祭則同日一體設行而獻官依例以一品磨鍊乎上曰依爲之出擧條鍾顯曰慈殿上冊寶景慕宮上冊印慈宮上冊印習儀初二三度當爲依例擇日擧行乎上曰依近例外習儀一次內習儀一次爲之可也出擧條鍾顯曰今此慈宮寶齡周甲慈宮加上尊號稱慶陳賀時京外進箋及百官進致詞箋文表裏之節旣已各爲磨鍊則京外方物物膳亦當各爲磨鍊故敢此仰達矣上曰只於當宮封進而其中設賑諸道之封進有非仰體慈心之道自京廳依湖西物膳例封進可也出擧條鍾顯曰慶科擇日陳賀後當擇入乎上曰庭試之初試有無姑未的定矣履素曰庭試之設初試似勝於不設初試故今春慶科亦設初試矣鍾顯曰初會試日子其間不遠則亦甚便好矣上曰慶科大庭試以有初試設行出榻敎上曰漂人果已領付而備郞回還耶秉模曰聞已領付還來矣上曰備郞處分値此慶賀之時合有蕩滌之道罪名分揀只出訓鍊正之代可也上曰今聞大臣言領去備郞回還云而赦典不遠備郞李檍決棍充軍參酌尹範益充軍分揀出榻敎上曰政官牌招開政出榻敎上曰申大謙完葬後下去耶問于摠戎使可也大顯曰權厝於衿川地矣上曰何不完葬乎大顯曰事涉惶悚姑爲權葬矣上曰今日適値內殿誕日雖欲放釋金持默而大謙蒙宥之前姑難放還矣命晩秀書傳敎曰今因言端聞之申大謙雖云發配殊非給由之意更爲給暇以示信令之本意事分付道臣仍命退諸臣以次退出
정조 18년
甲寅十二月十三日辰時上御便殿右承旨與整理堂上入侍時右承旨李晩秀假注書吳泰曾記注官金良倜承膺祚戶曹判書沈頤之司僕提調徐有防水原留守趙心泰以次進伏訖上曰整理所擧行今已就緖乎頤之曰凡所措辦者皆先備待故似無工役之張大矣上曰整理所之分定堂郞蓋不欲一毫煩民邑之弊也禮簡而義重事約而費省水原留守亦知此意宜所措劃先爲量度務從精簡也有防曰內殿輦輿軍服色以黃衣草笠而磨鍊濟用監所支用者今亦依例爲之乎上曰前下留在者可用則仍之其所不足而當爲新備者整理所劃下凡所橋梁之費用賞格之應下者亦皆於整理所支出之地可也上曰今日抄啓文臣之問安也只憑閣吏之言卽皆退去云此後則成班於閣臣之後待司卷之承批出傳然後撤班可也頤之曰時御所內各司雨漏處每於四季朔看審修改而時値隆冬待明春擧行何如上曰依爲之命退諸臣以次退出
정조 18년
行都承旨趙尙鎭坐行左承旨洪義榮坐右承旨李晩秀內閣直左副承旨李相璜坐直右副承旨蔡弘遠坐直同副承旨李祉永坐注書鄭文始病一員未差假注書吳泰曾仕柳遠鳴仕直事變假注書柳台佐仕
정조 18년
李祉永以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
李晩秀啓曰明日乃是小寒自明日日暖間視事頉稟之意敢啓傳曰知道
정조 18년
傳于李祉永曰禮房承旨馳詣宗廟景慕宮奉審摘奸以來
정조 18년
傳于洪義榮曰都承旨許遞前望單子入之待下批牌招察任
정조 18년
承旨前望單子入之趙尙鎭落點
정조 18년
傳于李祉永曰承旨房仍左承旨爲吏房右承旨爲軍士房
정조 18년
兵曹口傳政事行副司直沈煥之
정조 18년
趙尙鎭啓曰本院今秋冬等褒貶當爲磨勘而注書鄭文始奉命出去不得磨勘之意敢啓傳曰知道
정조 18년
李相璜啓曰合辭許久闕啓事甚未安傳旨未下外未肅拜兩司諸臺竝卽牌招何如傳曰允
정조 18년
以執義魚錫齡掌令李聖輪洪受浩持平閔師宣李元八司諫李顯道正言鄭㝡成申絢牌不進罷職傳旨傳于李相璜曰只推
정조 18년
傳于趙尙鎭曰都承旨入侍
정조 18년
傳于李相璜曰近因專意於莫重事獄訟之事關一律多有濡滯七月悶早時審理亦或有未及覆奏處云京外獄案無論已回啓未回啓刑曹判堂入侍時持入以爲判下之地丁哥殺獄回啓雖未停當與按覈使入侍稟處事分付
정조 18년
李相璜啓曰刑曹判書李在學持諸道殺獄文案已回啓未回啓按覈使徐榮轉持全州按覈文案依下敎來待矣傳曰入侍
정조 18년
以濟州防禦使李禹鉉狀啓薦新唐金橘數旣不準品亦劣小惶恐待罪事傳于李祉永曰勿待罪事回諭
정조 18년
趙尙鎭以吏曹言啓曰成均館學正文鳳岐受由過限未上來依例罷職何如傳曰允
정조 18년
李祉永以禮曹言啓曰卽伏見濟州牧使李禹鉉貢果薦新狀啓則去十月令宗廟景慕宮薦新柑子唐金橘依例封進而至於唐金橘則不足之數爲一百八十九箇自禮曹稟旨封進云矣在前如此之時多有減數薦進之規今亦依前例推移當日薦進何如傳曰允
정조 18년
李相璜以兵曹言啓曰卽接全羅監司李書九移文則谷城老人李東一官敎下來矣東一雖年過八十該邑抄報時流離見漏前後妻俱沒而其子弘直之敢稱偕老誣罔上言所爲痛惡其罪狀照法嚴處計料僉知敎旨還封上送云矣李東一年過八十則係是應資之人令該曹通政下批該道上送僉知敎旨令政院爻周其子弘直誣罔上言之罪依道臣論移照法嚴處何如傳曰允
정조 18년
李相璜以義禁府言啓曰刑曹啓辭內田佐顯令該府拿問處之事允下矣田佐顯時在忠淸道結城地云依例發遣府羅將拿來何如傳曰待侍命拿處
정조 18년
行大司憲李時秀獻納李羽逵校理朴吉源修撰洪秀晩金近淳副修撰金熙朝啓曰請黜置罪人鄭致達妻亟令王府快正典刑條辭現上請物故罪人德相亟施孥籍之典條辭現上請向日合辭兩啓之已傳而未徹者亟命捧入仍賜允兪俾王章伸而三字刀割焉條辭現上答三司曰不允
정조 18년
行大司憲李時秀獻納李羽逵啓曰請遲晩後物故罪人啓能亟施孥籍趾賊等凶種快施邦刑養遂獻遂設鞫得情條辭現上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑條辭現上請物故罪國榮亟施孥籍之典條辭現上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法條辭現上請柳星漢亟令王府設鞫嚴問期於得情快正邦刑條辭現上請承款後物故罪人九宗亟施孥籍條辭現上答兩司曰不允
정조 18년
獻納李羽逵啓曰請金甲島爲奴罪人克觀古今島爲奴罪人克恭更令王府嚴鞫得情快正王法條辭現上請逆賊尙魯亟施孥戮之典條辭現上請亟寢秋曹罪人柳師文放釋之命仍令王府設鞫嚴問快正典刑條辭現上答院曰不允
정조 18년
禁府照目咸平前縣監韓興裕矣定配罪人之防守法意甚重而初旣不能嚴束以致逃失終又不勤譏詗過期未捕事極可駭以此照律罪杖一百收贖告身盡行追奪私罪奉敎依允爲旀功減一等爲良如敎
정조 18년
刑曹啓目粘連高城郡張宗甲獄事段初覆檢狀旣多疎忽檢官亦推考爲白乎旀金城縣李昌必段連爲同推其假作自溺情節嚴訊所服之意分付道臣何如判付啓高城張宗甲段脊背痕損旣過三尺則卿等之起疑於或非足踢者亦似然矣依回啓更査後稟處檢官請推事依施爲旀金城李昌必段厥女果有不恭於婦道之罪則爲厥女之夫者乘憤毒打不是異事但下手太猛以致戕殺而假作溺水之狀究厥情狀雖極痛惡律無當償之證情有可原之端分付道臣各別嚴刑考律勘放爲良如敎又啓目粘連果川李忠謙所犯勒歸償命之科則恐非審克之意合有傅輕之道是白乎矣獄體至重臣曹不敢擅便上裁何如判付啓道狀曹啓皆傅生科可謂僉議詢同果川囚李忠謙段令道臣減死刑配事分付爲良如敎又啓目粘連云云全州府殺獄罪人金官孫段各別嚴刑期速取服爲旀興陽縣殺獄罪人吳丁用更加嚴訊期於輸款爲和順縣殺獄罪人徐昌命連爲嚴訊期於取服何如判付啓全州金官孫興陽吳丁用之向死者杵打石打至於致命依回啓更加嚴刑期於得情事分付和順徐昌命用意至兇下手尤毒而看證獨不分明此一款令道臣出意見盤覈如有疑段卽爲論理狀聞事分付爲良如敎又啓目粘連云云殺獄罪人金召史更加嚴刑期於取服爲旀今以獄案觀之諸招皆言築搗至於打之一事初無所及而檢狀則以被打懸錄實因何等審愼而如是疎忽宜有警飭當該初覆三檢官竝推考何如判付啓依允爲㢱勿論傷處之如何不病之人豈有公然殞命之理則朴女之死非金女之所爲乎設使金女之搗築不緊立證之崔女在焉則歸一之前遽議傅生有乖審克之意分付道臣更査狀聞爲良如敎又啓目粘連丁大鵬段各別嚴刑遲晩取招李召史段更加嚴訊鉤覈取服丁五甲段照法勘處干犯諸人分輕重勘律道臣酌決雖由於其子之替當而揆以獄體未免不審推考何如判付啓按覈之案則別無疑端丁大鵬與李女之罪可謂一而二大鵬之以死者五寸叔必欲戕殺而後已者殆甚於李女之以三寸叔母出此兇計大抵丁女無可殺之罪而大鵬李女唱和下手其爲殘忍慘毒罕見於他獄者用法償命以慰死者之冤斷不可已爲先嚴飭道臣親執訊推捧結案以聞事分付爲旀五甲段隨往之男女無非五甲則共坐死律有難被此不可以五甲之所犯稍重獨置之死兺除良渠無同力助虐之跡而其所隨往亦由於事勢之不得不然合有一分寬恕之道令道臣與五甲同謀或同往之男女分輕重各別嚴刑酌決道伯推考事依施爲良如敎
정조 18년
甲寅十二月十四日辰時上御重熙堂都承旨入侍時行都承旨沈煥之假注書吳泰曾記注官金良倜承膺祚以次進伏訖上曰儒生殿講試官望筒卽爲擬入賤臣承命出傳上命讀公事書判付訖命退承史以次退出
정조 18년
甲寅十二月十四日未時上御誠正閣右承旨推考房承旨入侍時右承旨李晩秀左副承旨李相璜假注書吳泰曾記注官金良倜承膺祚以次進伏訖上曰刑判及全州按覈使持回啓正本入侍賤臣承命出與刑曹判書李在學按覈使徐榮輔偕入進伏上命讀諸道殺獄文案書判付訖仍命退諸臣以次退出
정조 18년
行都承旨趙尙鎭坐行左承旨洪義榮坐右承旨李晩秀內閣直左副承旨李相璜坐右副承旨蔡弘遠坐直同副承旨李祉永坐直注書鄭文始病一員未差假注書吳泰曾仕柳遠鳴仕直事變假注書柳台佐仕
정조 18년
李相璜啓曰大司憲李時秀執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
傳于李晩秀曰吏兵房承旨持殿最入侍
정조 18년
洪義榮以議政府三公意啓曰今甲寅年秋冬等褒貶當爲等第而臣等俱有故限內不得磨勘之意敢啓傳曰知道
정조 18년
洪義榮以敦寧府言啓曰府郞廳等矣今秋冬等褒貶等第當爲磨勘而首堂上在外未肅拜限內不得爲之之意敢啓傳曰知道
정조 18년
李晩秀以中樞府言啓曰今秋冬等褒貶當爲等第而領中樞府事臣蔡濟恭上號都監都提調始役相値限內不得磨勘之意敢啓傳曰知道
정조 18년
洪義榮以儀賓府言啓曰本府郞廳矣今秋冬等褒貶等第當爲磨鍊而都事金龍柱未肅拜故限內不得磨勘之意敢啓傳曰知道
정조 18년
洪義榮以吏曹言啓曰曹所屬司甕院官員等矣今甲寅年秋冬等褒貶當爲等第而因本院都提調有事不得磨勘之意敢啓傳曰知道
정조 18년
洪義榮以戶曹言啓曰本曹郞廳及所屬各司官員今甲寅秋冬等褒貶依前例磨鍊以入而軍資監司宰監因都提調提調有故不得磨勘去春夏等褒貶時軍資監司宰監因都提調提調有故限內不得磨勘矣今則其時官員已爲遷轉難以考績依近例蕩滌何如傳曰允
정조 18년
洪義榮以戶曹言啓曰今甲寅秋冬等所屬各司褒貶啓本中廣興倉守曺命峻爲參議臣洪義恒妻三寸叔相避故判書臣沈頤之參判臣曺允亨同爲磨勘以入之意敢啓傳曰知道
정조 18년
洪義榮以禮曹言啓曰各陵殿園墓本曹郞廳典性署東西氷庫掌樂院四學童蒙敎官通禮院禮賓寺東西活人署典醫監惠民署圖畫署官員等今甲寅年秋冬等褒貶等第以入而宗廟署社稷署景慕宮弘文館藝文館春秋館成均館承文院奉常寺內醫院司譯院觀象監東南關王廟官員等褒貶各其司領事都提調及堂上有故不得一體磨勘之意敢啓傳曰知道
정조 18년
洪義榮以禮曹言啓曰今此本曹秋冬等褒貶時宗廟署令柳謐不爲參謁事體未安以本署褒貶之不爲雖不得等第不可仍置令吏曹中考施行何如傳曰允
정조 18년
洪義榮以禮曹言啓曰今此所屬各司官員等褒貶時翼陵參奉金履禮與判書臣閔鍾顯有應避之嫌不得同議磨勘別啓本以入之意敢啓傳曰知道
정조 18년
洪義榮以兵曹言啓曰本曹今甲寅年秋冬等褒貶啓本中刀擦八處之意敢啓傳曰知道
정조 18년
洪義榮以兵曹言啓曰本曹今甲寅年秋冬等褒貶等第磨鍊以入而曹所屬司僕寺軍器寺訓鍊院官員等矣褒貶因各其提調及堂上有故不得一體磨勘之意敢啓傳曰知道
정조 18년
李祉永以兵曹言啓曰五衛將尹衡東林懋遠忠翊衛將柳晦源鄭聖鵠俱以在外上來無期竝改差何如傳曰允
정조 18년
洪義榮以工曹言啓曰本曹郞廳今甲寅年秋冬等褒貶及屬司尙衣院繕工監掌苑署造紙署瓦署典涓司官員今甲寅年秋冬等褒貶合七度磨勘以入之意敢啓傳曰知道
정조 18년
洪義榮以耆老所言啓曰本所堂上多有身病今甲寅秋冬等褒貶限內不得磨勘之意敢啓傳曰知道
정조 18년
洪義榮以弘文館大提學意啓曰今秋冬等本館褒貶當爲等第磨勘而以領館事洪樂性身病限內不得爲之之意敢啓傳曰知道
정조 18년
洪義榮以宣惠廳都提調意啓曰本廳郞廳等今甲寅秋冬等褒貶當爲等第而臣等俱有故限內不得磨勘之意敢啓傳曰知道
정조 18년
李晩秀以壯勇營都提調意啓曰本營從事官及諸將官今甲寅秋冬等褒貶當爲登第而臣樂性以身病限內不得磨勘之意敢啓傳曰知道
정조 18년
李晩秀以壯勇營言啓曰本營諸將校各哨色頭目軍及統首等今甲寅秋冬等勤慢磨勘以入之意敢啓傳曰知道
정조 18년
李晩秀以壯勇營言啓曰本營將校軍兵今甲寅秋冬等勤慢磨勘啓本中一處刀擦之意敢啓傳曰知道
정조 18년
李晩秀以訓鍊都監都提調意啓曰本局從事官禁松參軍諸將官等今甲寅年秋冬等褒貶當爲等第而都提調臣蔡濟恭以身病限內不得磨勘之意敢啓傳曰知道
정조 18년
李晩秀以禁衛營都提調意啓曰本營從事官及諸將官今甲寅秋冬等褒貶當爲等第而臣樂性有身病限內不得磨勘之意敢啓傳曰知道
정조 18년
李晩秀以御營廳言啓曰本廳從事官及諸將官今甲寅年秋冬等褒貶當爲等第而都提調臣朴宗岳奉命出疆限內不得磨勘之意敢啓傳曰知道
정조 18년
李晩秀以濬川司都提調意啓曰本司都廳及郞廳今甲寅年秋冬等褒貶當爲等第而臣等俱有故限內不得磨勘之意敢啓傳曰知道
정조 18년
副修撰金近淳疏曰伏以陽德潛昭天休滋至殿宮之尊號已定大庭之賀儀載擧海籌方添於周甲聖孝冞光於揚徽吉慶竝湊懽忭惟均仍伏念臣策名朝端甫踰十朔而忝跡淸顯之選者居然半載于玆矣夫玉署之銜地太近而職太親望實隆顯責任華要苟非宏才宿儒莫宜或居今臣蒙騃空疎百無肖似始從學究之輩粗習功令之體者不過三數年所而才又鈍滯雕繪尋摘之末猶患拙澁若乃經傳之工則所謂性命天人格致事物茫然都不省識甚至家居常行之事亦且有日用而不知以若人器以若文學雖在老大之年難藉其經歷之久遽備於薰沐之用況臣時年纔二十三矣以是年而居是職者歷數古今果有幾人哉假使有之又孰有愚闇如臣而驟升如臣者哉諭思啓沃何等地望而猝然加之於藐然一小兒則早晩顚沛理所必至果然冒入省記之擧已露其觸處憒憒之狀而罪著昧例罰歸有司至今追思惶所浹背秪幸日月之明靡或遺照仁覆之量有敎無類責勵情導兩盡其道任他優游隨分讀做每奉恩言寸心倍激尤竊自喜從今以往更無官守之責而惟有講製一事庶或勉力趲硏少副我天地玉成之私矣千萬不自意館銜特授有隕自天臣聞命惝怳若無容措噫臣以世祿之裔早決科名七尺之軀非復己有盡忠所事無忝爾生卽臣今日之責而文字之理會旣少身心之依據無所可幸者惟此抄啓之任耳以君兼師惟殿下作成之如父詔子惟殿下訓迪丕變豹文雖不敢自必粗解魚魯竊庶幾有恃寤寐一念亶在於是而奈此官職之來將不免妨奪之歎業不精學不進將貽聖念之勤誨此已萬萬憂懼而若在私計實負初心異時藉手之具其將於何爲歸矧伊難冒之狀如右所陳蔑識之愧比前猶然者乎玆敢吐露心膈疾聲呼籲伏願殿下諒臣情之寔出非詐念官方之必備惟人將臣所帶之銜先行鐫改仍飭銓衡之臣勿復照擬然後許臣長暇使之杜門靜居慣誦未讀之書潛求古人之志專治講製得以跂及或者賴天之靈得遂其進益之效而年齒漸長見識稍開則臣敢不奉令承敎趨走執事之末以效涓埃之報哉昔宋臣蘇軾之授直史館也韓琦惜其妙年太驟要使培養而用之蘇軾聞之喜其受人以德夫以蘇軾之才之學猶尙如此顧臣蔑劣視古人奚啻萬倍不及而反不能以古人所得於時相者仰望於父母之前哉頃於新除之初已切仰首之忱而時値慶節末敢言私因仍差過今始畢暴稽緩是懼冞增恧蹙臣無任云云二字刀割省疏具悉所請特許限一兩年專意做讀
정조 18년
甲寅十二月十五日辰時上御春塘臺吏兵房承旨持殿最入侍時都承旨趙尙鎭左承旨洪義榮右承旨李晩秀左副承旨李相璜右副承旨蔡弘遠假注書吳泰曾柳遠鳴記注官金良倜承膺祚以次侍立上曰褒貶等題則該房讀奏可也義榮晩秀等次第跪讀訖義榮曰卽見京幾監司徐龍輔今秋冬等褒貶啓本則守令察訪無一人居中居下殊無嚴明殿最之意推考警責何如上曰依爲之出擧條義榮曰卽見江原監司李勉兢忠淸監司李亨元黃海監司李泰永慶尙監司趙鎭宅咸鏡監司金華鎭平安監司金思穆今秋冬等褒貶啓本則守令察訪無一人居下殊無嚴明殿最之意推考警責何如上曰依爲之出擧條晩秀曰卽見京畿水使許任忠淸水使柳心源今秋冬等褒貶啓本則邊將無一人居中居下平安監司金思穆統制使李得濟南兵使李格慶尙左水使沈鑏全羅左水使曺命楫右水使鄭彦衡褒貶啓本則邊將無一人居下殊無嚴明殿最之意竝推考警責何如上曰依爲之出擧條晩秀曰卽見平安兵使申應周今秋冬等褒貶啓本則從浦萬戶金宗喆題目宜置下考而置諸中考致勤點下殊無嚴明殿最之意推考警責何如上曰依爲之出擧條仍命書判付訖命退承史以次退出
정조 18년
行都承旨趙尙鎭坐行左承旨洪義榮坐右承旨李晩秀內閣直左副承旨李相璜緣故出右副承旨蔡弘遠坐直同副承旨李祉永坐直注書鄭文始病一員未差假注書吳泰曾仕直柳遠鳴仕事變假注書柳台佐仕
정조 18년
李相璜啓白大司憲李時秀執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
傳于李晩秀曰侍衛毛具
정조 18년
有政吏批判書李致中進參判黃昇源進參議韓晩裕進右副承旨蔡弘遠進李鼎揆爲大司憲尹行直爲副校理金載瓚爲判尹崔雲翰爲禮曹正郞成均博士單申漙學錄單康就昇大靜縣監鄭運躋仍任事承傳禁府都事權太應掌苑奉事姜世靖相換東部都事金相穆童蒙敎官金仁柱相換
정조 18년
兵批判書具庠進參判柳誼病參議兪漢寧病參知閔昌爀入直同副承旨李祉永進安春君爲副摠管崔大德李寬會爲五衛將李彦春鄭㵙爲忠翊將李元龍爲宣傳官具壽漢爲平安監營中軍副司直李時秀李羲甲副司果李檍尹範益竝單付
정조 18년
洪義榮啓曰今十二月二十日都目政事爲之之意敢啓傳曰知道
정조 18년
李晩秀以備邊司言啓曰頃因京畿御史丁若鏞書啓漣川前縣監金養直還穀未捧虛留査櫛釐正之意覆奏行會矣卽見京畿監司徐龍輔狀本則以爲昨年還穀反作之數爲二千一百餘石而皆是無依至窮之類新舊還之一時竝督其勢末由反作穀之許令停退旣有金浦已例上項未捧二千一百石姑令停退待明秋準捧事請令廟堂稟旨分付矣反作穀之無難請其停退大關後弊所當論責勿施而旣以金浦授例其在一視之政不可斑駁姑爲依狀請許施使之待明秋準捧更毋敢仰煩登徹之意申飭分付何如傳曰允
정조 18년
洪義榮以吏曹言啓曰今日本曹開拆坐起時考見京外褒貶啓本則長水縣監宋彙敏以病或有妨爲目銀溪察訪崔慶裕以益勉束下爲目則竝宜置下考而置諸中考博川郡守金宗淳以益勉剛克爲目則宜置中考而置諸上考殊無嚴明殿最之意三道道臣推考警責長水縣監宋彙敏銀溪察訪崔慶裕竝罷黜博川郡守金宗淳中考施行何如傳曰允長水縣監宋彙敏政雖有妨病則無妄此時三南守令慰諭使狀罷者亦勿差代則中考不必罷黜矣
정조 18년
李祉永以兵曹言啓曰今十二月十三日大臣備局堂上引見入侍時左議政金履素所啓頃因河陽幼學張大用上言判付本縣居梁泰和爲民捐財之狀査實報來後草記之意行會本道矣卽見慶尙監司趙鎭宅所報則以爲梁泰和之民還防納公廨修補果爲的實而前後捐財之數至於二千四百兩之多已極嘉尙今當歉歲又納租四百石添補賑資尤可見出義氣濟貧窮之誠爲辭矣梁泰和之前後捐財固爲可尙而至於今年納租四百石旣非勸分專出義氣此等之類不可無別般褒賞以爲激勸之道令該曹依補賑例稟處何如上曰依爲之事命下矣取考賑資納穀人論賞事目則千石以上當實職除授矣今此梁泰和之前後捐財民還防納之數自辦分廨修擧之費若是夥然今年納租補賑又是四百石之多誠爲嘉尙如此表異之人似當拔例論賞而係是良人施以賞加之典以爲激勸之地而係于恩賞自下不敢擅便上裁何如傳曰允其在勸後之道宜有別般論賞空闕衛將調用可也
정조 18년
李祉永以兵曹言啓曰拆見諸道褒貶啓本則平安兵使申應周啓本中碧團僉使李泓薄施杖警爲目則宜置中考而置諸上考柔院僉使郭命夏爲恤迎送爲目伐登萬戶崔碩良可不懲前爲目幕嶺萬戶李孝得不足責備爲目江華留守曺允大啓本中德津萬戶朴枝茂事或不愼爲目則竝宜置下考而置諸中考殊無嚴明殿最之意平安兵使申應周江華留守曺允大推考警責碧團僉使李泓中考施行柔院僉使郭命夏伐登萬戶崔碩良幕嶺萬戶李孝得德津萬戶朴枝茂竝下考施行從浦萬戶金宗喆宜置下考而置諸中考致勤點下下考施行何如傳曰允
정조 18년
李祉永以兵曹言啓曰助泥萬戶金章垕慈母山城別將黃翼顯連二等居中金甲島萬戶林聖澤西平萬戶吳光勳以三年窠邊將兩次居中其不職可知竝依例罷黜何如傳曰允
정조 18년
李晩秀以壯勇營言啓曰來乙卯春等試射時柳葉箭入格優等人別單書入之意敢啓傳曰知道
정조 18년
安春君疏曰伏以天佑宗祊百祿鼎臻猗歟我聖上卽阼二紀慈殿寶齡望六閟宮至德永垂慈宮寶齡周甲載定上號之禮庸備呼嵩之儀重离膺休尺衣舞綵誕啓我東方億萬年無疆之基凡有含生血氣之類莫不蹈舞歡忭擧切顒祝之至竊伏念璿源寶牒至重至大一字一句固當十分謹書至於字行之間不可少有參差而臣雖愚昧蔑識竊有區區微見玆敢仰陳於崇嚴之下伏乞特垂睿覽焉臣盥手而奉閱璿譜則璿源世系中嗣字下宜其間一字以書王元子而今乃連書與目錄書法有異且於嗣王元子書下第一行宜以序次列書乃於第二行宜其尊書王元子諱而今乃換書與列聖世系書法有違莫重莫大之世系列書有此二處違例揆以事體似涉未安伏望亟命該寺詳細奉玩卽爲釐正以重璿牒書法千萬幸甚臣無任云云答曰省疏具悉更當看閱下敎矣
정조 18년
日次儒生殿講時上齋生應製御考榜賦二下生員李命熙年四十二本德水居京父學生益彬生父學生復彬二下生員金鎰年四十八本延安居果川父進士載恪以上直赴會試三上生員金師範年四十二本善山居牙山父生員安基生員閔致福年二十九本驪興居京父判書鍾顯進士金相任年四十二本光州居水原父判官茂澤進士金鎭白年三十七本善山居京父通德郞玉基以上給一分三中進士河瑞復年六十本晉州居江陵父通德郞起龍生員金處巖年四十本安山居京父生員養直進士李㷞年三十九本全州居京父通德郞殷賓以上朱書百選一件三下進士金碩鉉年四十八本金海居京父學生復祚進士李光顯年四十八本全州居抱川父學生元彬進士趙道宇年五十九本楊州居京父學生彬生員姜忠永年三十四本晉州居楊州父幼學頤慶進士尹浣年四十七本坡平居京父通德郞之鐸生員洪準源年四十七本南陽居積城父幼學直人進士李是銑年五十二本驪州居京父通德郞莊輔草三下進士成致商年四十六本昌寧居牙山父學生若天生員辛景愈年五十三本靈山居京父學生命相生父通德郞命聖以上內下紙一卷上梁文倍畫草三下生員金命淵年四十二本淸風居京父前判書鍾正朱書百選一件賦次上生員李復性年四十五本廣州居天安父學生鉉周生員金豐澤年二十九本慶州居鍾城父學生庚煥進士金匡炅年六十三本固城居永平父通德郞世喆生員金啓河年三十六本江陵居京父同知鼎鎭進士朴道敏年六十本密陽居京父折衛瑀生員金履永年四十本安東居驪州父判官憲行進士權大觀年三十七本安東居抱川父學生璀生父生員㼇進士李敎明年四十二本延安居京父校理延伋生員沈樂源年四十三本靑松居廣州父學生鴻永生員鄭日泰年三十五本延日居交河父幼學世默進士洪始杰年三十三本南陽居陽城父幼學綎進士韓敬素年四十一本淸州居開城府父生員道原生父及第道哲生員洪鼎簡年四十本南陽居京父僉正善養生員權實年三十八本安東居鐵原父學生擢進士李心永年五十一本牙城居天安父學生齊樞生父學生齊桓進士李日煒年五十四本全州居鎭川父進士亨植進士蔡一揆年六十本仁川居京父學生遇進漢奎年五十本楊州居京父同知榮旭生員崔之聖年三十九本江華居華城父幼學義敬進士朴師燮年五十九本寧海居文川父同知萬株進士尹毅東年四十九本海平居仁川父前參議得孚進士李韶九年二十九本完山居京父贈參判遠生員兪益柱年三十五本杞溪居高陽父幼學漢禹進士蔡弘臣年四十五本平康居天安父通德郞綱夏生父通德郞亨夏進士閔命爀年四十二本驪興居京父承旨百昌生父通德郞百憲上樑文倍畫次上進士朴長鉉年四十六本密陽居京父學生道文生父折衝道仁進士朴宗雨年四十九本潘南居京父贈持平會淵進士金明淳年三十六本安東居京父學生履慶生父牧使履基以上勿論
정조 18년
御題觀於其市賦生員李命熙二下桐栢山兮柱花拊瑤琴兮招之黃金高兮馬價白日晩兮狗屠摻子袂兮贐言若有人兮秋燈要士氣兮激發詔俠藪兮周章生聖唐兮不遇子有故兮燕趙君堯舜兮御世士荊卿兮同調三獻璞兮未售豈云乏兮明時懷鬱鬱兮遠征薄雲層兮燕代朝發軔兮碣石夕弭節兮金臺悲歌和以短筑蓋同聲兮相求猗今日兮聖作士不可兮藏市爭劍價兮薛門空馬群兮冀郊回谷蘭兮拔茅仰明明兮天子叢臺上兮逈眺謇誰留兮秋肆風至今兮鼓刀地猶古兮曼纓男兒遭此盛際惜虛老兮屠中秋雲暮兮遠于盍往觀兮其市看風俗兮故肆報消息兮淸河心自同兮問市氣相應兮論劍憑子行兮寄謝果幾介兮周覽人懷瑾兮曷歸帝虛席兮延佇繽漳河兮易水攬子車兮翶遊豈所欲於落拓勖振發於昌時多感慨兮古人何寂莫兮今代遂爲之歌曰燕之南兮雲渺渺兮趙之北兮風蕭蕭兮思夫君兮懷往往兮嗟董生兮遊其中兮時不再兮可以出兮今始昔兮觀其風兮爲我謝兮聖明明兮
정조 18년
御題靈壽閣上梁文生員金命淵草三下伏以聖人膺千齡之期壽域大闢寶閣奉三朝之慶華構乃成鴻運誕回虹樑載擧竊惟聖王闡昭明之德天休膺壽考之祥堯舜著則天之治克致百餘載靈籙文王懋作人之化亦享九十年遐齡斯乃純嘏昭孚之休亦見仁者必壽之應惟我國家盛德世著於巍蕩寶齡克躋於期頤恭惟太祖大王天命歸于有仁固仰綿籙之肇創大德必得其壽克致花甲之載周粤若肅祖英祖四紀餘治敎休明克享六旬之寶曆五十年德化昭著誕膺八耋之遐籌三聖之山壽俱高殆若殷宗之享國二祖之海籌相繼有如周王之錫齡肆以飾曠慶之規聿創建靈閣之制華簷連雲漢之際隆棟崔巍瑤牒記冥靈之春宸墨璀璨高甍告訖與日月而齊隆洪慶長留竝天地而悠久恭疏短引助擧脩樑兒郞偉抛樑東扶桑瑞旭繞擔紅靑陽在个重重闢世入春臺化域中兒郞偉抛樑西巍巍高閣與雲蟠桃政熟三千子王母擕來彩鳳低兒郞偉抛樑南高飛賀語燕喃喃邦家幸値靈長會化雨仁風八城涵兒郞偉抛樑北鳳翼雙甍拱壽極景貺潛周千萬年自今永錫綿綿祿兒郞偉抛樑上東西雙闕遙相向千乘養極東朝歡歲歲年年慶莫尙兒郞偉抛樑下熙熙化煦無冬夏錫敷至化覃朝廷衮衮群英躋耆社伏願上樑之後屋籌漸加極宿益朗九五福曰康曰壽長奉殿宮之歡八千歲爲春爲秋永膺岡陵之祝
정조 18년
甲寅十二月十六日辰時上御熙政堂日次儒生殿講入侍時行都承旨趙尙鎭行左承旨洪義榮右承旨李晩秀左副承旨李相璜右副承旨蔡弘遠同副承旨李祉永假注書吳泰曾柳遠鳴事變假注書柳台佐記注官金良倜承膺祚檢校提學徐有防檢校直閣南公轍試官金憙金載瓚沈煥之韓晩裕李庚運李肇源尹光普以次進伏訖上曰大司成入侍可也大司成李家煥進伏上曰上齋生來待闕外乎家煥曰果已來待矣上曰欲試應製盡爲招入試取於宣化門外可也命晩秀書賦題觀於其市上樑文題靈壽閣上曰此與科試有異不必設懸題板都承旨與大司成出去以此頒示諸生仍使製進可也上曰講生行禮無待上齋生入來先爲之上齋生則行禮除之可也試官以下行四拜禮憙等進伏憙曰聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣上曰開講洪奭周等以次進講上曰戶曹郞廳優備炭火以給應製生可也上敎兵曹判書具庠曰嶺南遠射人何不試才庠曰上京二人中一人出去姑未爲之待其齊會卽當試才矣上曰紙尾及入侍稟處俱有相妨備局有司堂上李時秀臺職許遞出榻敎上曰執冊承旨推考出榻敎上曰假注書柳台佐推考出榻敎命晩秀書傳敎曰政官牌招開政仍命退諸臣以次退出
정조 18년
行都承旨趙尙鎭坐行左承旨洪義榮坐右承旨李晩秀內閣直左副承旨兪漢寧坐直右副承旨蔡弘遠緣故出同副承旨李祉永坐直注書鄭文始奉命一員未差假注書吳泰曾仕李允謙仕直事變假注書柳遠鳴仕
정조 18년
藥房提調徐有防副提調洪義榮啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道慈殿慈宮氣候一樣卿等不必入侍矣
정조 18년
李晩秀以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
李祉永啓曰大司憲李鼎揆在外執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
李祉永啓曰來二十一日朝參日次矣敢稟傳曰停
정조 18년
李祉永啓曰來二十一日輪對日次矣敢稟傳曰爲之
정조 18년
傳于李祉永曰同副承旨入侍
정조 18년
趙尙鎭啓曰左副承旨李相璜今日不爲仕進卽爲牌招何如傳曰許遞前望單子入之待下批牌招察任
정조 18년
洪義榮啓曰假注書柳遠鳴身病猝重勢難察任今姑改差何如傳曰允
정조 18년
柳遠鳴改差代以李允謙爲假注書
정조 18년
以京畿監司徐龍輔狀啓通津府使吳載光遭母喪事傳于洪義榮曰其代口傳各別擇差待下批當日辭朝
정조 18년
吏曹口傳政事以黃仁煐爲通津府使
정조 18년
李祉永啓曰卽者義禁府都事來言永春前縣監李明誠有施威捧口招之命而判義禁洪檍身病猝重不得開坐次堂例不得擧行云判義禁洪檍卽爲牌招以爲擧行之地何如傳曰允
정조 18년
傳于兪漢寧曰二十日都政相値次對進定於明日
정조 18년
傳于兪漢寧曰都監都提調提調都廳使之明日來待
정조 18년
兪漢寧以吏曹言啓曰本曹正郞李東宇呈狀內矣身自昨夜毒感越添疾喘諸症一時闖發萬無時月內起動之望云身病旣如是則不可强令察任今姑改差何如傳曰允
정조 18년
兪漢寧以兵曹言啓曰宣薦內禁衛取才時三技以上入格人單子書入之意敢啓傳曰知道
정조 18년
蔡弘遠以賑恤廳言啓曰西部水溢里契任掌李枝興今月十六日本洞路傍得一歲遺棄男兒同里居良女李召史欲爲收養小貞洞契任掌朴思殷今月十六日本洞路傍得一歲遺棄男兒同里居良女金召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 18년
兪漢寧以刑曹言啓曰今此上號時儀仗差備假醫女當預爲抄待而本曹婢子及各司婢子元額甚少無以充數如此之時成均館婢子分排使用矣今亦依近例分付該館使之抄選何如傳曰允
정조 18년
甲寅十二月十七日辰時上御重熙堂右副承旨入侍時右副承旨蔡弘遠假注書吳泰曾記注官金良倜承膺祚以次進伏訖上命書傳敎曰日次儒生殿講上齋生製述賦二下一生員李命熙二下生員金鎰講四通二略幼學洪奭周直赴會試賦三上生員金師範閔致福進士金相任金鎭白講三通二略二粗幼學宋儒載各給一分其餘入格儒生分等施賞令政院捧傳旨仍命退承史以次退出
정조 18년
甲寅十二月十七日辰時上御重熙堂左承旨同副承旨入侍時行左承旨洪義榮同副承旨李祉永假注書柳遠鳴記注官金良倜承膺祚以次進伏訖上曰李相璜今日何不仕進義榮曰有實病矣上曰許遞命義榮祉永書判付訖仍命退承史以次退出
정조 18년
行都承旨沈煥之坐行左承旨沈晉賢坐直行右承旨洪義榮坐左副承旨李晩秀內閣直右副承旨蔡弘遠坐同副承旨李祉永坐直注書鄭文始奉命一員未差假注書吳泰曾仕李允謙仕直事變假注書柳台佐仕
정조 18년
傳于李祉永曰軍士房承旨禮房承旨入侍
정조 18년
傳于李晩秀曰大臣備局堂上引見
정조 18년
李祉永啓曰上號都監都提調蔡濟恭提調沈頤之閔鍾顯李得臣李家煥都廳權坪丁若鏞依下敎來待矣傳曰入侍
정조 18년
傳于李晩秀曰時原任大臣今日次對同爲入侍事遣史官傳諭
정조 18년
傳于李晩秀曰侍衛軍兵毛具
정조 18년
洪義榮啓曰今日擧動時承旨當爲備員未差之代政官牌招開政差出待下批牌招何如傳曰前望單子入之待下批牌招察任
정조 18년
傳于洪義榮曰都承旨前望單子入之待下批牌招察任
정조 18년
承旨前望單子入之沈晉賢落點
정조 18년
傳于沈煥之曰左副承旨爲禮房右副承旨爲軍士房
정조 18년
傳于蔡弘遠曰在外及未肅拜三司長官許遞與未差之代前望單子入之待下批牌招副提學則前副提學趙尙鎭仍任一體牌招
정조 18년
兩司長官前望單子入之大司憲李秉鼎大司諫黃昇源落點
정조 18년
吏曹副提學趙尙鎭仍任事承傳
정조 18년
景慕宮追上尊號章倫隆範基命彰休
정조 18년
傳于沈晉賢曰今番殿宮上號時內外命婦參班節次不但近於張大章服珮笏品帶等屬亦甚爲弊謹遵慈敎竝許勿參令都監知悉且古今異宜公卿以下夫人之出入闕中有難遽議而當此莫大之慶凡係儀文不可不備例內殿行禮節次則令禮判取考久遠儀軌依禮文磨鍊若此則多有稟旨擧行之節禮判抄出各年儀軌明日來待尙衣提調亦爲來待
정조 18년
李祉永以禮曹言啓曰今此上尊號時慈殿受冊寶慈宮受冊印處所及殿下親上冊寶冊印處所以何殿磨鍊乎敢稟傳曰慈殿慈宮上冊寶冊印處所當於壽靜堂爲之此是大內深嚴之地門路修改及補階排設皆當擇日爲之令戶判知悉擧行孝廟甲午爲莊烈大妣所御而建是堂今玆慈宮周甲稱慶尊號之又行於是殿事甚稀異況殿宮上號同行於是殿且是慈殿時御之殿也自今番令都監知悉以殿號書揭於習儀之日而入啓文書亦以壽靜殿稱號可也
정조 18년
傳于沈晉賢曰壽靜殿門路修改處奉審然後可以擧行戶判與郞廳率工匠待開門待令以爲親審時入侍之地上號都監堂上亦令待令
정조 18년
傳于李祉永曰觀此吏批書入闕記錦伯與昌原文義江界諸倅此時豈可徑遞限麥秋竝仍任
정조 18년
李祉永以上號都監都提調意啓曰王大妃殿上號玉冊文書寫官行副司直趙宗鉉所寫草圖書一本惠慶宮上號玉冊文書寫官行副司直權所寫草圖書一本謹此封進以備睿覽後正書入刻之意敢啓傳曰知道
정조 18년
李晩秀以御營廳言啓曰今十二月十八日景慕宮擧動時依下敎東營新營入直軍各三十名內除營直五名餘皆除出該入直將官領赴于訓鍊都監後廂陣而東營入直軍則待標信擧行解嚴後各還本處入直之意敢啓傳曰知道
정조 18년
甲寅十二月十八日辰時上御誠正閣大臣備局堂上引見入侍上號都監都提調都廳同爲入侍時右承旨李晩秀同副承旨李祉永假注書李允謙記注官金良倜承膺祚以次進伏訖命書傳敎曰在外及未肅拜三司長官竝許遞與未差之代前望單子入之待下批牌招副提學則前副提學趙尙鎭仍任一體牌招上曰大臣引見賤臣承命出傳與右副承旨蔡弘遠事變假注書柳台佐左議政金履素右議政李秉模行司直鄭昌順左參贊洪秀輔延豐君李𡊠兵曹判書具庠吏曹判書李致中行副司直李秉鼎李敬懋刑曹判書李在學漢城判尹金載瓚行副司直李時秀申大顯李漢豐刑曹參判趙鎭寬執義魚錫齡司諫李顯道掌令李聖輪洪受浩獻納李羽逵校理朴吉源持平閔師宣李元八修撰金熙朝正言鄭㝡成申絢上號都監都提調蔡濟恭提調戶曹判書沈頤之禮曹判書閔鍾顯行副司直李得臣行大司成李家煥都廳副司果權坪副校理丁若鏞偕入進伏訖濟恭等曰近日日氣極寒聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣上曰都憲何爲參坐於備堂之間也尙未出牌而然耶秉鼎曰未及承膺矣上曰在院承旨事極爲駭然何時點下尙不知委寧有如許朝綱仍敎曰在院下位承旨誰也弘遠曰左副承旨兪漢寧下位也命書傳敎曰都憲牌招尙不知委在院下位承旨遞差上曰再明都政相値故次對進定於今日而蓋今秋以後念及民事夙夜憧憧必以一月六對爲定例者庶或有一分矯救之策也而今日之特召卿等爲所重有下敎者專爲都監事也仍敎曰今番景慕宮追上尊號中開運二字不無更議之端昔在先朝壬辰雖以聖躬受號之字猶有三次更議之擧況在予追揚先徽之心惟當致誠致敬靡有餘憾此二字旣有如何之論則不容不更加博詢務歸盡善故玉冊文亦姑不啓下而上號日子只隔數旬不可不及今議定卿等之意何如濟恭曰臣本魯莽於此等事未有考據而昨日始聞以景慕宮追上尊號中二字有所云云之議始閱史冊我朝列聖尊號與諡號字之與之相似處指不勝屈似不必以此爲嫌而今則人旣有參差之論如許莫重莫大之事若有一毫未安之心則其在敬愼之道或恐如何況先朝壬辰旣有三次更議之事今亦依壬辰例更議務歸十分無憾之地恐不可已矣履素曰臣素無識見不敢質對而第此莫重之事如或有一毫未盡之議則實爲萬萬未安之端旣有壬辰之例今亦依此更議務歸克盡誠敬十分無憾之地似好矣秉模曰惟此至重至敬之事宜思盡善盡美之道謹遵壬辰例更議期於毫分無憾恐不可已矣上曰卿等之論亦無異同更爲議號不可暫緩依初六日例當先行展拜禮親受定號單子於齋殿方別下傳敎卿等與應參諸臣先詣議號以待可也出擧條仍命書傳敎曰壬辰年尊號議定也有三次更議之擧今番景慕宮尊號字中旣有當遵壬辰例之議論則在予盡誠無憾之道豈可不從僉議今日召問大臣諸臣而諸說亦然更議事依壬辰例爲之議定後當依舊例行親受節次而詣齋所爲之先行展拜之禮分付該曹上箋則異於初議時置之百官行禮亦爲置之只應參諸臣及入侍諸臣侍臣隨駕服色則出宮時衮袍還宮時絳紗袍以此分付軍兵節次依初六日例爲之事分付鍾顯曰景慕宮尊號旣有更爲議定之命時原任大臣命招館閣堂上九卿六曹參判以上三司長官竝卽牌招何如上曰依爲之出擧條命書傳敎曰侍衛別雲劍外皆以入直擧行路由館峴而當以轎子往來以此分付命退諸臣以次退出
정조 18년
甲寅十二月十八日午時上詣景慕宮展拜入侍時行都承旨沈煥之行左承旨沈晉賢行右承旨洪義榮左副承旨李晩秀右副承旨蔡弘遠同副承旨李祉永假注書吳泰曾李允謙記注官金良倜承膺祚檢校直提學徐有防原任直閣尹行恁檢校直閣南公轍以次隨駕上具翼善冠衮龍袍乘輿出交泰門永淸門由明政門出弘化門宣傳官立駕前禁左右喧嘩進發由館峴至觀旂橋降輿步過乘輿進發至宮大門外降輦乘輿入齋殿少頃上具遠遊冠絳紗袍詣板位行再拜禮訖還御齋殿上曰時原任大臣館閣堂上入侍入侍時右承旨李晩秀假注書吳泰曾李允謙記注官金良倜承膺祚領議政洪樂性領府事蔡濟恭左議政金履素判府事金憙右議政李秉模大提學徐有臣弘文提學具庠藝文提學李秉鼎以次進伏訖上曰都監堂上入侍良倜承命出傳與戶曹判書沈頤之禮曹判書閔鍾顯行副司直李得臣行大司成李家煥偕入進伏上曰尊號字果已議定乎樂性等曰今方議入稟旨矣上曰基命二字卽基命宥密之義也儘好儘好誰所議定濟恭曰卽右相所議矣秉模曰相議定得矣上曰日前議號諸字非不恰好而以予靡不用極之心或慮有當上之字而未及思得矣今此更議之字盡善盡美十分無憾萬幸萬幸樂性等曰莫非聖孝所格矣上曰議號單子領相當書進耶濟恭曰向見領相所書單子善書且無老筆之意矣上曰冊寶書寫中初欲屬之領相而以其多字敬書之際或慮老人運筆之難故置之矣仍敎曰卿等少退與應參諸臣會議於齋殿門外單子卽爲書進予當親受後仍卽陪到弘化門外依冊寶內入時例都提調提調郞廳等以次成班奉龍亭于駕前陪往禮曹鼓吹儀仗預爲整待可也上曰左承旨入侍良倜承命出傳與行左承旨沈晉賢偕入進伏命晉賢議號單子促書以入事傳于大臣樂性奉議號單子以進上親受命晩秀謹書敬依上親傳上號都監都提調蔡濟恭濟恭擎出安于龍亭都提調以下陪往上具遠遊冠絳紗袍乘輿出宮大門外至觀旂橋降輿步過如儀乘輿由館峴至弘化門外駐輦移時及其龍亭之過梨峴洞口後入弘化門由明政門永淸門交泰門還內命退諸臣以次退出
정조 18년
行都承旨沈煥之坐行左承旨沈晉賢坐行右承旨洪義榮坐直左副承旨李晩秀內閣直右副承旨蔡弘遠坐直同副承旨李祉永坐直注書鄭文始奉命一員未差假注書吳泰曾仕李允謙仕直事變假注書柳台佐仕
정조 18년
沈晉賢啓曰大司憲李秉鼎執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
傳于沈煥之曰王大妃殿致詞進箋處所承旨一員入侍
정조 18년
傳于沈煥之曰上號都監堂上入侍
정조 18년
傳于沈煥之曰戶曹堂郞入侍
정조 18년
傳于沈煥之曰禮曹判書持丙寅年莊烈王后上尊號儀軌入侍
정조 18년
傳于沈煥之曰尙衣提調入侍
정조 18년
沈晉賢啓曰判義禁洪檍牌不進推考傳旨今方捧入而時囚捧供旣有成命如是違牌不卽擧行事甚未安更卽牌招何如傳曰待開門牌招
정조 18년
蔡弘遠以上號都監都提調意啓曰都監各房事役旣已設始前縣監丁遇泰前五衛將姜世重前主簿金啓重依前例別定看役何如傳曰允
정조 18년
李祉永以宣惠廳言啓曰卽見禮曹所報則該曹判書閔鍾顯以慈宮寶齡周甲慈宮加上尊號稱慶陳賀時京外方物物膳各爲磨鍊之意陳達而下敎內只於當宮封進而此時其中設賑諸道之封進有非仰體慈心之道自京廳依湖西物膳例封進可也事命下矣設賑三南北關方物與物膳物種價參考各該道準折別單書入依湖西例皆以純米磨鍊輸入湖西物膳價亦依曾前定式以價米書入而至於北關所封方物物膳有準折者磨鍊輸入其中或無詳定懸價者此等物種自本廳有不敢懸度折價遽爾登聞行會本道使之報來後更爲磨鍊追後別單書入何如傳曰允
정조 18년
蔡弘遠以兵曹言啓曰今十二月二十日文臣朔試射日次而都目政事相値不得爲之之意敢啓傳曰知道
정조 18년
禁府啓目前古阜郡守金載華原情云云傳旨內辭緣泛稱遲晩刑推得情何如判付啓除刑推議處爲良如敎又啓目前全州判官沈鉁原情云云傳旨問目內辭緣泛稱遲晩刑推得情何如判付啓除刑推議處爲良如敎又啓目前咸昌縣監金成鎭原情云云傳旨內辭緣泛稱遲晩刑推得情何如判付啓除刑推議處爲良如敎
정조 18년
甲寅十二月十九日辰時上御便殿都承旨上號都監堂上尙衣提調同爲入侍時行都承旨沈煥之假注書李允謙記注官金良倜承膺祚上號都監堂上戶曹判書沈頤之禮曹判書閔鍾顯行副司直李得臣行大司成李家煥尙衣提調徐有防以次進伏訖上曰慶禮當前在予歡祝之心凡係稱賀儀文豈不欲盡誠盡美而事或近於張大則恐非仰承慈敎之道故隨事參酌以爲順志之方矣第上冊寶處所當於壽靜殿爲之而門路甚狹隘彩輿奉入時必多阻礙之慮此是正陽門外則亦一閤門也所重何如事體何如此則不可不修改以爲容旋之地戶判與該郞率工匠隨入親審時計其補階容入之數門路修改之役可也仍行親審訖還御便殿上曰始役以何日爲之頤之曰二十一日吉好云矣上曰卄一日則都政自多酬應者機務相妨卄一日外豈無可擇之日乎頤之曰自卄二日至晦日無可取之日云若始役於卄一日則始役以後事無日不可矣上曰然則卄一日始役可也鍾顯曰慈殿慈宮上冊寶冊印處所以壽靜殿爲之事命下矣外殿親上處所以何處磨鍊乎上曰昔我成廟朝爲貞憙仁粹安順三大妃建明政殿每當正至率群臣賀三殿仍御是殿受朝賀其後慈殿大禮每行於是殿今番亦於明政殿爲之可也出擧條鍾顯曰慈宮寶齡周甲稱慶陳賀時箋文致詞表裏似當以親上磨鍊故敢此仰達矣上曰明政殿先行上尊號之禮次行親上冊印致詞表裏之禮於壽靜殿次行慈宮周甲陳賀於明政殿次當臨殿受賀頒赦中外依此爲之可也出擧條鍾顯曰慈殿上冊寶景慕宮上冊印慈宮上冊印時內習儀一次外習儀一次爲之事命下矣當爲擇日擧行而在前外習儀則都監堂郞及諸執事行於議政府而內習儀則依正日例百官皆爲入參於殿庭矣今番習儀處所以何處爲之乎上曰明政殿壽靜殿爲之可也出擧條鍾顯曰景慕宮上冊印時肄儀亦當於明政殿爲之乎上曰依爲之當親詣殿庭禮畢還內依先朝故事爲之矣出擧條鍾顯曰慈殿冊寶景慕宮冊印慈宮冊印內入則以同日推擇內出則當爲臨時請出故敢此仰達矣上曰依爲之出擧條鍾顯曰冊寶冊印內入內出以何殿磨鍊乎上曰明政殿爲之可也出擧條鍾顯曰慈殿寶齡望六加上尊號陳賀慈宮寶齡周甲陳賀慈宮加上尊號陳賀時殿下所進致詞箋文中宮殿所進致詞當爲前期撰進以爲女官肄習之地大提學徐有臣令政院稟旨牌招百官所進箋文亦令承文院卽爲擧行何如上曰依爲之出擧條鍾顯曰臣昨伏承聖敎今番殿宮上號時內外命婦參班竝許勿參而莫大之慶儀文不可不備內殿行禮節次則特令取考久遠儀軌依禮文磨鍊矣謹考本曹所藏儀軌則惟肅廟丙寅莊烈大妃周甲稱慶上號陳賀時我聖祖特令儀曹議定中殿進致詞表裏儀註又因該曹所啓問于大臣磨鍊節目其時大臣金壽興閔鼎重鄭知和獻議中或引通典及文獻通考或引五禮儀及成宗朝故事以爲必可行而自上命倣五禮儀王世子朝賀儀磨鍊矣儀軌所載明有可據當此無前之大慶方講應行之盛典而此儀註之復爲遵用於百餘年之後者事容不偶今此慈殿慈宮上號時中宮殿行禮儀註一從丙寅年仁顯聖母之行於莊烈大妃者磨鍊以入恐好故敢此仰達矣上曰是殿之行是禮歡祝之下情益有倍焉儀節一遵其時稟定條件爲之而取見其時儀軌內外命婦其時一體參班載錄而外命婦則府夫人公主翁主外文武官正二品以上妻及六承旨妻例皆入參然於百餘年來未嘗如例擧行以是旋因收議朝官妻無入參之文蹟此所以今番權除者也此一款依此知悉可也出擧條鍾顯曰明春園幸時依定例設科等節當爲稟定而庚戌年設文武科庭試卽日放榜矣今番亦依此爲之乎上曰依爲之出擧條鍾顯曰庚戌年則水原廣州果川三邑原居儒生許赴而今番則衿川儒生亦當許赴故敢此仰達矣上曰一體許赴可也出擧條有防曰慈殿慈宮加上尊號時中宮殿行禮時進御翟衣諸具例自尙方造製以入今番亦當依此擧行故敢此仰達矣上曰今番則皆自內措備只以件記書下者或次入或造入可也出擧條命退諸臣以次退出
정조 18년
行都承旨徐邁修坐行左承旨沈晉賢坐行右承旨洪義榮坐直左副承旨李晩秀緣故出右副承旨蔡弘遠坐直同副承旨未差注書鄭文始奉命一員未差假注書吳泰曾仕李允謙仕直事變假注書柳台佐仕
정조 18년
蔡弘遠啓曰大司憲李秉鼎執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
蔡弘遠啓曰判義禁洪檍牌不進推考傳旨今方捧入而時囚捧供旣有成命如是違牌不卽擧行事甚未安更卽牌招何如傳曰許遞今日政差出待下批牌招開坐
정조 18년
傳于沈晉賢曰吏兵房承旨入侍
정조 18년
傳于沈晉賢曰都承旨前望單子入之待下批牌招察任
정조 18년
傳于沈晉賢曰新除授吏曹參判牌招同參政事
정조 18년
傳于沈晉賢曰高敞縣監崔性烈畿邑蔭窠相換亦令除朝辭赴任
정조 18년
傳于沈晉賢曰兩司未肅拜有許遞之命而今聞皆行公云其中時在抄啓文臣人許遞差代
정조 18년
傳于沈晉賢曰大典京官衙門條有之而金在昌旣爲之其餘姑且待之矣明年歲初之參班雖無例猶可授職況法典所在乎幼學金在三鄭漪依法典今日政敦寧直長單付幼學洪赫亦依法典敦寧府八品職今日政一體單付而直長金在昌六品職遷轉調用明年慶禮當爲進參前參奉閔致成之初付參奉未諳格例而然筮仕已久矣敦寧主簿加設單付事分付
정조 18년
傳于沈晉賢曰曾亦與語於大臣重臣矣若非故重臣之殫盡誠力何以拔茅連茹乎見其子被抄於上舍應製招至前席有多少下敎者其家人之至今未沾祿仕是豈念舊之意乎故吏曹判書李潭之子進士靖模今日政初仕擬入事分付銓曹
정조 18년
傳于沈晉賢曰典醫監提調前望單子入之
정조 18년
典醫監提調前望單子入之黃昇源落點
정조 18년
傳于蔡弘遠曰兵批望筒遲滯莫甚門限已迫畢度無期政席進去承旨遞差前望單子入之待下批與申退該房承旨牌招入直
정조 18년
都承旨前望單子入之徐邁修落點
정조 18년
傳于沈晉賢曰承旨前望單子入之待下批牌招察任
정조 18년
傳于沈晉賢曰新除授承旨聞有實病許遞前望單子入之待下批牌招察任
정조 18년
承旨前望單子入之李鼎揆落點
정조 18년
徐邁修啓曰新除授左承旨李鼎揆時在慶尙道慶州地斯速乘馹上來事下諭何如傳曰許遞今日政差出待下批牌招察任
정조 18년
傳于沈晉賢曰此時守令不可一刻曠官三南及關西邊地守令皆令待下批當日辭朝
정조 18년
有政吏批判書李致中參判沈煥之參議韓晩裕進行右承旨洪義榮進
정조 18년
洪義榮以吏批言啓曰今都目大政各岐仕滿應遷人相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如傳曰允
정조 18년
洪義榮以吏批言啓曰蔭仕六品官之陞五品者每於過都政後照擬而見今在職者絶無經一考之人故五品官無以推移備擬未經一考之人勿拘陞擬何如傳曰允
정조 18년
洪義榮以吏批言啓曰四館陞出六品時例有九處講後遷轉之規而承文院褒貶如或有故過限則四館積滯不可不念故自前雖未經九處講亦有陞六之規矣今秋冬等褒貶不得爲之故當出六品者未免積滯依例遷轉何如傳曰允
정조 18년
洪義榮以吏批言啓曰守令多窠今當差出而未準朔禁軍將及營將邊將虞候中軍都事守令察訪竝擬何如傳曰允
정조 18년
洪義榮以吏批言啓曰玉堂闕員今當差出而擬望之人乏少外任竝擬何如傳曰允今聞微稟爲掌試都事作窠有此啓辭云何必遷轉一竝改差玉堂未肅拜在外人員亦爲許遞差代兩司在外未肅拜人與時帶文任人許遞一體差代竝待下批牌招可也
정조 18년
以沈煥之爲吏曹參判安廷善爲正郞林淵浩爲掌樂主簿任尙濂爲濟用主簿廣興主簿單朴彬源以李景文爲禮賓主簿許嘿李承嘿爲引儀李晉秀爲昌城府使金守基爲朔州府使南有寬爲豐川府使忠淸監司李亨元昌城府使李汝節江界府使申大年文義縣令洪大顯以上限麥秋仍任事承傳鄭世淳爲盈德縣令尹悌東爲洪原縣監崔性烈爲高敞縣監崔擎柱爲桃源察訪劉再敏爲靑丹察訪李𡊠爲判義禁沈尙文爲居山察訪李命圭爲平丘察訪李是銓爲顯陵令尹湛基爲宗簿直長李祉重爲司宰直長李馨秀爲長津府使韓昇裕爲軍資直長宋倫載爲尙瑞直長李根爲工曹正郞洪秉玉爲軍資判官李周斌爲恭陵令李潤章爲昌城府使李商采爲价川郡守李承嘿爲刑曹佐郞許嘿李仁榮爲監察李顯采爲金郊察訪金宗爀爲慶安察訪長津府使李馨秀今加通政加資事承傳高敞縣監崔性烈麻田郡守南履範相換崔雲翰爲銀溪察訪權思浩爲內贍直長柳肅之爲尙瑞副直長朴宗龜爲司宰奉事李英紹爲司䆃奉事尹致成爲成川府使李海愚爲承旨洪明浩爲大司憲趙鎭寬爲大司諫金孝秀爲正言黃昇源爲右尹蔡潤銓爲監察尹序東爲校理金銑爲副校理徐有鍊爲修撰
정조 18년
兵批判書具庠參判柳誼參議兪漢謨參知閔昌爀進右副承旨蔡弘遠進
정조 18년
蔡弘遠以兵批言啓曰營將虞候今當差出而擬望之人乏少未準朔守令竝擬何如傳曰允
정조 18년
蔡弘遠以兵批言啓曰五衛將李洺忠翊衛將柳相燁李觀成俱以上來無期宿衛輪番之任不可久曠竝改差何如傳曰允
정조 18년
以兪彦脩爲同知鄭煥獻尹得逵李鳴運爲副摠管沈鐮爲都摠經歷徐有聞爲文兼韓命祺爲惠山僉使李宗爀爲淸州營將金峻岳爲大興中軍李榮大爲武兼同知單金鼎喆以尹說蔡廷夏簡聖魯爲僉知以上單付李魯植李晦植崔重圭爲護軍李鼎揆閔台爀李相璜兪漢寧鄭景祚爲司直金近淳爲司果訓鍊主簿單宋世聃以高象得爲廣梁僉使孫貴彬爲柔院僉使李元喆爲寧城僉使張景泓爲吾叉浦僉使池達海爲椒島僉使鄭東顯邊德淳爲副護事洪命淵爲白峙僉使金得行爲碧圃僉使鄭惟轍爲從晡萬戶金得範爲羅暖萬戶柳日得爲唐浦萬戶安處謙爲薺浦萬戶朴理漢爲多慶浦萬戶崔弘績爲金甲島萬戶韓斗完爲伐登萬戶金德行爲西平萬戶趙元軾爲幕嶺萬戶廉天逵爲濟物萬戶崔大德僉知單同知單李晉秀以李祉永爲副司直李洺爲五衛將柳相燁李觀成爲忠翊將李檍爲訓鍊正金景秋爲龍津萬戶金泓爲德津萬戶文大軫爲仇寧萬戶金器梓爲水口萬戶金振玉爲森森坡萬戶李得駿爲副護軍李秉鼎李鼎揆徐有聞爲副司直韓光植申絢爲副司果閔亨嘿爲訓鍊副正郭惟恒爲鉢浦萬戶李熙宰爲長峰萬戶李永植爲新門別將韓得禧爲慈母別將崔得奎爲保山別將金光麗爲長水別將李光燁爲訓鍊僉正柳相嘿爲主簿柳命源爲都摠都事趙敬日爲中樞都事趙岐爲內乘柳可源尹行源權思漢朴基成柳有澤金福祥白師祖金尙澤洪達三崔岦趙重明金守淵申大恒李秉訥韓根馨爲副司果李檍爲晉州營將金鎭九爲大丘營將趙雲履爲江原中軍趙祥狑爲助泥萬戶嚴擎寬爲黑山島別將柳載河爲公州營將洪繼喆爲順天營將李東憲爲三陟營將金膺舜爲北虞候南弼壽爲訓鍊判官鉢浦萬戶郭惟恒東里僉使林興秀相換
정조 18년
蔡弘遠以兵曹言啓曰五衛將李寬會忠翊衛將李彦春俱以在外上來無期慶熙宮衛將玄啓桓母病沈重不忍離捨供職慶福宮衛將李沁身病猝重時月之內無望供職俱爲呈狀乞遞竝改差何如傳曰允
정조 18년
蔡弘遠以兵曹言啓曰慶尙監司趙鎭宅狀啓本道別試武士鐵箭三矢過一百五十步者三人片箭二中者一人武經中通三書者一人合五人定爲優等區別地處一竝起送本曹事纔已啓下而伏承更試草記之命矣該道臣起送武士中武經通三書尙州閑良鄭命桓聞其父病旋卽下去其餘四人臣今日宣薦內禁衛取才時以其該道入格技藝別爲試取而咸安閑良趙台顯晉州閑良柳洙喆鐵箭俱未入格柒谷部薦出身曺昌國鐵箭一矢一百五十五步二矢一百五十步三矢一百五十五步入格金海部薦出身姜周郁片箭一巡邊一中敢啓傳曰其中曺昌國今日政初仕窠調用未入格者給回糧下送以求馬骨之意雖如是調用嶺南七十州之幅員人才豈止抄上之人乎更加嚴飭道臣若有超異之才隨卽狀聞起送事亦爲分付可也
정조 18년
傳于蔡弘遠曰保山別將崔得圭畿內邊將相換以爲明年園幸時使用之地
정조 18년
以鉢浦萬戶望筒傳于蔡弘遠曰久勤之不緊者莫如事知而今番各軍門差一人遷轉以事知擬入是豈前此提飭之意乎該堂推考更爲擬入
정조 18년
以公州營將望筒傳于蔡弘遠曰李馨秀旣有守令承傳則尙不收用是豈五鎭另擇之意乎若此則命令何以示信況未經守令則直擬營將有乖格例無一言捧入該房承旨遞差該堂推考李馨秀長津見窠擬入此望筒勿施待訓正差代擬入事分付五鎭邊將承傳申飭收用
정조 18년
徐邁修啓曰守令當日辭朝事命下而盈德縣令鄭世淳兩司俱未署經云兩司呈告人員竝卽牌招以爲備員署經之地何如傳曰允
정조 18년
徐邁修啓曰親除授同副承旨李海愚時在京畿仁川地斯速乘馹上來事下諭傳曰許遞明日政差出
정조 18년
傳于蔡弘遠曰明日慈殿所御殿門始役當親臨待畢役還內承旨二員入侍戶曹堂郞及紫門監官員待令夜漏向闌盡未除吏今日內勢難畢度政官姑退明日則役事相値政官來待還內後望筒書入事分付兩銓
정조 18년
蔡弘遠以都摠府言啓曰今日入直內三廳武兼禁軍及軍兵等當爲中日習射而都目政事相値不得爲之之意敢啓傳曰允
정조 18년
李晩秀以上號都監都提調意啓曰景慕宮上號玉冊文書寫官行副司直徐有防所寫草圖書一本謹此封進以備睿覽後正書入刻之意敢啓傳曰允
정조 18년
徐邁修以吏批言啓曰靖陵參奉尹弘鎭呈狀內矣身素患痰癖之症猝劇時月之內萬無供職之望身病旣如是則不可强令察任今姑改差何如傳曰允
정조 18년
蔡弘遠以兵曹言啓曰去八月二十三日各廳堂下武臣朔試射時未滿四矢人決棍草記傳曰知道李敏植之地處名武每番未滿四矢極爲駭然降付加出守門將限千巡罰射畢射後兵判更試十巡以其中數草記可也事命下矣加出守門將李敏植使之罰射千巡而臣今日宣薦內禁衛取才時更試柳葉箭十巡則邊四中之意敢啓傳曰更射千巡畢射後卿其更試十巡草記可也
정조 18년
蔡弘遠以武臣堂上祿試射試官意啓曰今日試射時嘉善朴茂盛折衝金履慶張翼瑞林百春俱未滿四矢依承傳罷職何如傳曰允
정조 18년
徐邁修以漢城府言啓曰未婚男女都數每年歲首書啓成禮與否趁歲末草記事曾有定式矣今年春未婚男女書啓後過行形止各部修成冊來報故別單書入之意敢啓傳曰知道
정조 18년
蔡弘遠以義禁府言啓曰頃因左議政金履素所啓歲幣差使員金川郡守李命瑀方物差使員遂安郡守朴思弼待畢捧糴令道臣報來後拿來事分付該府可也事命下故行會本道矣卽接黃海監司李泰永牒呈則金川遂安兩邑還穀今纔畢捧云而李命瑀朴思弼俱在任所依例發遣府羅將竝拿來何如傳曰允
정조 18년
蔡弘遠以司僕寺一二提調意啓曰昨年因本寺提調陳達牧官之摠數準納馬政蕃息屢考居最之人原牧則守令察訪京復職兼牧則實職軍門間各其相當窠卽爲懸註差擬事依故相臣筵奏已例出擧條定式矣各牧槪狀雖已齊到所謂摠數到處減縮而其中順天監牧官成國民凡係物弊已多矯救每年稅納輒準高摠況今年則順天雖曰之次牧場未免最歉而不擾牧民約已準納者幾滿常年之摠且以馬政言之盡心檢察亦多加報如此擧職之人若不褒賞無以勸他依定式守令京職中卽爲懸註差擬之意分付吏曹至於水原監牧官李鼎吉前後修擧有足可稱而當此災年摠數無減奉公之誠殊甚嘉尙今雖瓜滿特爲限明秋仍任興陽監牧官朴萬億以其尤甚地方乃能優報稅摠竭誠報效亦極可嘉而瓜期在於明年九月一體限歲前仍任以爲聳奬之地何如傳曰允
정조 18년
蔡弘遠以訓鍊都監言啓曰年終放砲習放今月二十五日洗馬臺爲之之意敢啓傳曰知道
정조 18년
蔡弘遠以守禦廳言啓曰本廳諸將官今年射講居首人依例別單書入之意敢啓傳曰允
정조 18년
禮曹啓目粘連宜安大君墓祭品器數祭器參酌磨鍊別單書入而白去乎令本官依此施行爲白乎旀守護給復墓直等節道臣旣已援例陳請竝依此施行之意分付何如判付啓依別單啓下擧行事分付該道而幾百年曠典義起而行之莫曰禮未稱意豈可無別具祭文告其由之擧乎遣承旨致祭祭文當親撰以此知悉擧行爲良如敎
정조 18년
甲寅十二月二十日辰時上御重熙堂吏兵房承旨入侍時行右承旨洪義榮右副承旨蔡弘遠假注書李允謙記注官金良倜承膺祚以次進伏訖上命書傳敎曰吏兵批守令邊將初仕擇擬忠臣遺裔淸白吏子孫採用五考十考之連上者繡衣純褒者軍功人松都西北人等竝依例收用又命書傳敎曰輪對官後日次來待命書榻敎曰王大妃殿進御行濕流氣飮自今日一貼式煎入命退承史以次退出
정조 18년
甲寅十二月二十日辰時上御便殿右承旨率戶曹郞廳入侍時右承旨李晩秀假注書吳泰曾記注官金良倜承膺祚戶曹正郞鄭東敎以次進伏訖上曰戶曹郞廳進前弘敎門內行閣趁今修改而撤軒安堗俾得燃薪上曰故相諡號當時偶以末擬下點令弘文館諡號望考出還入以爲改點之地可也仍命退諸臣以次退出
정조 18년
行都承旨徐邁修生行左承旨李集斗坐行右承旨沈晉賢坐直行左副承旨洪義榮坐直右副承旨李晩秀坐同副承旨未差注書鄭文始奉命一員未差假注書吳泰曾仕李允謙仕直事變假注書柳台佐仕
정조 18년
沈晉賢啓曰大司憲洪明浩牌不進執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道違牌兩司許遞今日政差出
정조 18년
沈晉賢啓曰合辭許久闕啓事甚末安未署經外兩司未肅拜人員竝卽牌招何如傳曰允
정조 18년
洪義榮啓曰臣義榮故左議政文忠公李廷龜家致祭事進去下直之意敢啓傳曰知道
정조 18년
傳于沈晉賢曰在外臺諫許遞今日政差出
정조 18년
傳于沈晉賢曰在外正言許遞今日政差出